# Proiect

H O T Ă R Î R E nr.\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_

pentru modificarea şi completarea unor hotărîri ale Guvernului

În temeiul art. 25 alin. (2), lit. c) al Legii cu privire la funcția publică și statutul funcționarului public nr. 158-XVI din 04 iulie 2008 (Monitorul Oficial al Republicii Moldova, 2008, nr.230-232, art.840), cu modificările şi completările ulterioare, art.90 al Codului civil nr.1107 din 06 iunie 2002 (Monitorul Oficial al Republicii Moldova, 2002, nr.82-86, art.661), cu modificările şi completările ulterioare, și art.6 alin.(1) lit. e) din Legea nr.121-XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90-93, art.401), cu modificările şi completările ulterioare, Guvernul

HOTĂRĂŞTE:

1. Anexa nr.4 „Regulile privind desfăşurarea muncii prin cumul a funcţionarului public” a Hotărîrii Guvernului nr. 201 din 11 martie 2009 "Privind punerea în aplicare a prevederilor Legii nr. 158-XVI din 4 iulie 2008 cu privire la funcţia publică şi statutul funcţionarului public" (Monitorul Oficial al Republicii Moldova, 2009, nr. 55-56, art.249), cu modificările și completările ulterioare, se completează după cum urmează:

la punctul 8 litera a) după cuvîntul ”membru” se completează cu cuvintele „al comisiei de lichidare,”;

se completează cu punctul 81 cu următorul cuprins:

„81. Unul și același funcționar public poate reprezenta statul concomitent în cel mult 5 organe de conducere (consiliu de administrație, consiliul societății) ale societăților economice şi poate fi desemnat în calitate de reprezentant al statului/ unității administrativ teritoriale doar într-o singură societate comercială.”.

2. Hotărîrea Guvernului nr.110 din 23 februarie 2011 ”Cu privire la unele aspecte ce ţin de repartizarea profitului net anual al societăţilor pe acţiuni cu cotă de participare a statului şi al întreprinderilor de stat” (Monitorul Oficial al Republicii Moldova, 2011, nr.34-36, art.137), cu modificările şi completările ulterioare, se modifică şi va avea următorul cuprins:

la punctul 1 subpunctul 6) se modifică și va avea următorul cuprins:

” 6) vor promova adoptarea deciziei privind limitarea sumei destinate acțiunilor de filantropie (binefacere) şi sponsorizări pentru anul de gestiune și anume: pînă la 0,1% din venitul impozabil al anului gestionar, dar nu mai mult de 200000 lei și de pînă la 5% din profitul net obținut în anul precedent celui gestionar, dar nu mai mult de 300000 lei”.

la punctul 2 cuvintele ”cu capitalizarea obligatorie a acestora (majorarea capitalului social)” se exclud, iar cuvintele „pînă la 25 februarie” se substituie cu cuvintele „pînă la 25 martie”.

se completează cu punctul 2¹ cu următorul cuprins:

“2¹. La elaborarea proiectului hotărîrii de Guvern, Ministerul Economiei va examina doar propunerile însoţite de decizia Plenului Consiliului Concurenţei privind măsura de sprijin acordată de către minister/autoritatea respectivă, în cazurile prevăzute de art.8 al Legii nr.139 din 15 iunie 2012 cu privire la ajutorul de stat”.

la punctul 41 după cuvintele ”în scris” se va completa cu cuvîntul ”Guvernul,”;

punctul 5 va avea următorul cuprins:

”5. Agenţia Proprietăţii Publice subordonată Ministerului Economiei, în baza analizei materialelor recepţionate:

a) pînă la 20 iunie a fiecărui an, va prezenta Guvernului lista ministerelor şi altor autorităţi administrative centrale care nu au prezentat informația conform pct. 4 litera a) al prezentei hotărîri.

b) pînă la 1 august a fiecărui an, va prezenta Guvernului și Ministerului Finanțelor informaţia detaliată privind distribuirea profitului net (în lei, %) pentru societăţile pe acţiuni şi întreprinderile de stat.”

### PRIM-MINISTRU Pavel FILIP

Contrasemnează:

Viceprim-ministru,

ministrul economiei Octavian CALMÎC

Ministrul finanţelor Octavian ARMAȘU